आत्मकेन्द्रिता में वृद्धि के साथ-साथ हमारे यहां सार्वजनिक कल्याण, सबके लिए समान शिक्षा, सार्वजनिक स्वास्थ्य, सबकी समृद्धि, सबके सुख जैसी व्यापक अवधारणाओं को केवल आदर्शवादी समझकर व्यावहारिक स्तर पर नकारा जाने लगा है। हर व्यक्ति अब अपने आपको किसी बड़े युद्ध में मोर्चे पर डटा एक साधारण सिपाही समझनेे के बजाय सारी दुनिया के केन्द्र के रूप में देखता है। किसी बड़े तंत्र के मुताबिक अपने आपको ढालने की चेष्टा करने के बजाय आज वह उस समूचे तंत्र को ही अपनी इच्छा व ज़रूरत के मुताबिक ढाल लेना चाहता है। चूंकि व्यक्ति व तंत्र की प्रकृति मूलतः भिन्न है, उसकी इस प्रकार की चेष्टा तंत्र को केवल विकृत, छोटा और कमज़ोर बनाती है।